આ ઍક્સિડન્ટની ઘટના વિશે રાણી સતી રોડ પાસેના રેલવે-બ્રિજ પાસે શૉપ-નંબર ત્રણમાં લેન્સ કૉર્નર નામની ચશ્માંની દુકાનના માલિક રાજેન્દ્ર મોદીએ ‘મિડ-ડે’ને જણાવ્યું હતું કે ‘મનસુખ ટાંક મારા વષોર્જૂના ગ્રાહક છે. મંગળવારે બપોરે ૧૧.૩૦ વાગ્યે મારી શૉપ પાસેથી પસાર થયા હતા એ દરમ્યાન સામાન્ય વાતચીત માટે તેઓ મારી શૉપ પાસે આવ્યા હતા. અમે પાંચેક મિનિટ વાત કરી હતી. મેં મનસુખભાઈને સવાલ કર્યો કે આ બાજુ ક્યાં જઈ રહ્યા છો? ત્યારે મનસુખભાઈએ કહ્યું કે મારે વેસ્ટમાં જવું છે, ઇમર્જન્સી કામ છે. મેં કહ્યું કે આ બ્રિજ બંધ છે અને ફાટકમાંથી રેલવે-ટ્રૅક ક્રૉસ કરીને જવામાં જોખમ છે. જોકે શૉર્ટકટ રસ્તો અપનાવવાની મારી ના છતાં તેઓ એ રસ્તેથી ગયા અને બે મિનિટ બાદ એક્સપ્રેસ ટ્રેનના સતત હૉર્નના અવાજ વચ્ચે જોરદાર ટક્કર થઈ હોય એવો અવાજ આવ્યો. તરત આસપાસની શૉપના લોકોએ ફાટક પાસેથી પાટા પર ડોકિયું કર્યું ત્યારે એક પુરુષની બૉડીના ત્રણ ટુકડા થઈને પડેલા જોવા મળ્યા હતા. ટક્કર એટલી જોરદાર હતી કે મૃત્યુ પામનારનું શરીર ટ્રેન સાથે ૨૫ ફુટ દૂર સુધી ઘસડાયું હતું. બાદમાં મને જાણવા મળ્યું કે આ ઍક્સિડન્ટ મનસુખભાઈનો થયો છે. ૩૦ વર્ષ જૂના મારા ગ્રાહક હજી બે મિનિટ પહેલાં જ મને મળીને ગયા અને તેમનું કરુણ રીતે મોત થયું હતું. હું આ ઘટનાથી ઘણો વ્યથિત છું.’